**DĖL ROKIŠKIO RAJONO SAVIVALDYBĖS IKIMOKYKLINIO / PRIEŠMOKYKLINIO UGDYMO, BENDROJO UGDYMO IR NEFORMALIOJO VAIKŲ ŠVIETIMO ĮSTAIGŲ DARBUOTOJŲ PAREIGYBIŲ NORMATYVŲ NUSTATYMO**

**PATVIRTINIMO**

2021 m. liepos 30 d. Nr. TS-

Rokiškis

 Vadovaudamasi Lietuvos Respublikos vietos savivaldos įstatymo 7 straipsnio 7 punktu, Lietuvos Respublikos biudžetinių įstaigų įstatymo 4 straipsnio 3 dalies 7 punktu, Lietuvos Respublikos švietimo įstatymo 58 straipsnio 1 dalies 3 punktu, Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymu, Specialiosios pedagoginės pagalbos asmeniui iki 21 metų teikimo ir kvalifikacinių reikalavimų nustatymo šios pagalbos teikėjams tvarkos aprašo, patvirtinto Lietuvos Respublikos švietimo, mokslo ir sporto ministro 2011 m. liepos 8 d. įsakymu Nr. V-1228 „Dėl Specialiosios pagalbos teikimo tvarkos aprašo patvirtinimo“, 9, 10 ir 11 punktais, Socialinę globą teikiančių darbuotojų darbo laiko sąnaudų normatyvų, patvirtintų Lietuvos Respublikos socialinės apsaugos ir darbo ministro 2006 m. lapkričio 30 d. įsakymo Nr. A1-317 „Dėl socialinę globą teikiančių darbuotojų darbo laiko sąnaudų normatyvų patvirtinimo“, 1, 8.1 ir 8.7 punktais, siekdama užtikrinti racionalų valstybės ir savivaldybės biudžeto lėšų naudojimą, Rokiškio rajono savivaldybės taryba

n u s p r e n d ž i a:

 1. Patvirtinti Rokiškio rajono savivaldybės ikimokyklinio / priešmokyklinio ugdymo mokyklų darbuotojų pareigybių skaičiaus nustatymo normas (pridedama).

 2. Patvirtinti Rokiškio rajono savivaldybės bendrojo ugdymo mokyklų darbuotojų pareigybių skaičiaus nustatymo normas (pridedama).

 3. Patvirtinti Rokiškio rajono savivaldybės neformaliojo vaikų švietimo įstaigų darbuotojų pareigybių skaičiaus nustatymo normas (pridedama).

 4. Įpareigoti įstaigų vadovus iki 2021 m. spalio 1 d. parengti įstaigos pareigybių sąrašų projektus pagal šio sprendimo 1, 2, 3 punktais patvirtintus etatų normatyvus.

 5. Pavesti šio sprendimo 4 punkto vykdymo kontrolę Rokiškio rajono savivaldybės administracijos Švietimo ir sporto skyriui.

 6. Šis sprendimas, išskyrus sprendimo 4 ir 5 punktus, įsigalioja 2022 m. sausio 1 d.

 7. Skelbti šį sprendimą Teisės aktų registre.

 Šis sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Aurimas Laužadis

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL ROKIŠKIO RAJONO SAVIVALDYBĖS IKIMOKYKLINIO / PRIEŠMOKYKLINIO UGDYMO, BENDROJO UGDYMO IR NEFORMALIOJO VAIKŲ ŠVIETIMO ĮSTAIGŲ DARBUOTOJŲ PAREIGYBIŲ NORMATYVŲ NUSTATYMO PATVIRTINIMO“ AIŠKINAMASIS RAŠTAS**

 **Parengto sprendimo projekto tikslai ir uždaviniai.**

 Sprendimo projekto tikslas ir uždaviniai – suvienodinti Rokiškio rajono savivaldybės mokykloms galimybes teikti ugdymo, administravimo ir darbo organizavimo sąlygas.

 **Teisinio reguliavimo nuostatos.**

 Lietuvos Respublikos vietos savivaldos įstatymas, Lietuvos Respublikos biudžetinių įstaigų įstatymas, Lietuvos Respublikos švietimo įstatymas, Lietuvos Respublikos valstybės ir savivaldybių įstaigų darbuotojų ir komisijos narių darbo apmokėjimo įstatymas, Specialiosios pedagoginės pagalbos teikimo tvarkos aprašas, patvirtintas Lietuvos Respublikos švietimo ir mokslo ministro 2011 m. liepos 8 d. įsakymu Nr. V-1228 „Dėl Specialiosios pagalbos teikimo tvarkos aprašo patvirtinimo“, Socialinę globą teikiančių darbuotojų darbo laiko sąnaudų normatyvų, patvirtintų Lietuvos Respublikos socialinės apsaugos ir darbo ministro 2006 m. lapkričio 30 d. įsakymas Nr. A1-317 „Dėl socialinę globą teikiančių darbuotojų darbo laiko sąnaudų normatyvų patvirtinimo“.

**Sprendimo projekto esmė.**

 Mokyklos pagal tipus yra panašios, tačiau atlikus pareigybių pavadinimų ir jų skaičiaus analizę, galima daryti išvadą, kad yra atvejų, kad kai kurios pareigybės įsteigtos netikslingai, pareigybių skaičius numatytas neracionaliai. Mažėjant mokinių skaičiui, mokyklų vadovai iš anksto negali planuoti pareigybių skaičiaus pasikeitimo, nes nėra kriterijų pagal ką nustatomas pareigybių skaičius. Rokiškio rajono savivaldybės administracijos Centralizuota vidaus audito tarnyba, tikrindama mokyklas, teikė rekomendacijas reglamentuoti pareigybių pavadinimus ir jų skaičių. Tuo tikslu Rokiškio rajono savivaldybės mero 2020 m. lapkričio 12 d. potvarkiu Nr. MV-38 buvo sudaryta darbo grupė iš Savivaldybės, Rokiškio rajono švietimo įstaigų vadovų asociacijos ir Rokiškio švietimo darbuotojų profesinių sąjungų susivienijimo atstovų pareigybių normatyvams parengti. Darbo grupė išsikėlė užduotį – parengti normatyvus išlaikant bendrą pareigybių skaičių ir į rengimą įtraukė visų mokyklų atstovus. Dėl projekto diskutuota visose švietimo įstaigose. Dėl įstaigų specifiškumo kriterijai nėra pritaikyti 3 švietimo įstaigoms: Rokiškio pagrindinei mokyklai, Rokiškio pedagoginei psichologinei tarnybai ir Rokiškio rajono savivaldybės švietimo centrui.

 **Laukiami rezultatai.** Visose mokyklose bus suvienodinti pareigybių pavadinimai, suvienodintos sąlygos ugdymui, administravimui ir darbo organizavimui, galimybė aiškiau organizuoti personalo vadybą. Visose rajono švietimo įstaigose gyventojai galės gauti kokybiškas paslaugas.

 **Finansavimo šaltiniai ir lėšų poreikis**.

 Dėl normatyvų įvedimo pagal šiuo metu galiojančias Darbo apmokėjimo įstatymo nuostatas 2021 m. iš savivaldybės biudžeto papildomai reikėtų apie 45 tūkst. eurų, nes didėja (palyginti su dabar esančiu) pedagoginių darbuotojų pareigybių skaičius, kurių darbo užmokestis yra žymiai didesnis nei kitų pareigybių darbuotojų. Vėlesniais metais mažėjant vaikų / mokinių skaičiui, mažės ir lėšų poreikis.

 **Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

 **Antikorupcinis vertinimas**.

 Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo ir sporto skyriaus vedėjas Aurimas Laužadis